
0 0T wi the auld an in wi the new says 
the auld sang an Scots Tung howps for 
monie new sangs in the oncome but, tho 
maist fowk wad be gled tae see the back o a 
wheen o 2001’s auld sangs, the’r a wheen o 
thaim they’d like tae hing on tae an aw. For 
exemplar, Scots Tung’s Yule cairds is sellin 
thirsels noo an, at the time o writin, the wis 
vernear fower an a hauf thoosan sellt an 
stocks wis rinnin doon fast. Whuther Christ¬ 
mas cam afore the fit o the pile wis onie- 
bodie’s guess but ae 
thing wis shuir an that 
wis that neist year’s 
prent rin wad hiv tae 
be a guid sicht bigger. 

Still aye on the subjeck 
o Scots Tung’s Yule 
cairds, new grund wis 
brucken in 2001 when Jura Consultants o 
Auld Reekie decidit tae uise thaim for thair 
ain corporate caird this year an coffed five 
hunner in flet format tae hae ower-prentit wi 
the company name an parteeclars. See ablow. 


"A kinna 'Scots Six' 
on the TV wad nae 
doot be a richt guid 
new sang in 2002." 

It’s tae be howped that, aince business gits 
tae ken the ee grippin pouer o the written 
Scots language, mair o thaim micht be 
perswaddit tae mak guid uiss o sic a pouerfu 
hamelt resource. It’s been proven the’r a guid 
mercat for Scots language Christmas cairds 
an thair shuid be a guid mercat an aw for 
adverteesin in Scots. 

E’en the Scots Tung Wittins itsel got a 
muckle heize an pat on the heid in 2001 
whan it wis telt at the Teachers’ Collogue at 

Newbattle Abbey College last month bi 
Fiona Douglas, that Glesca Univairstie’s 
“Scottish Corpus o Texts an Speech” wis 
eikin copies o STW tae its archives. The 
SCTS haes noo been pitten on tae the dis- 
treebution leet o the STW an it will git a hard 
copy sent ilka month frae noo on tae help it 
wi this darg. 

An auld sang monie wad be richt gled tae see 
the back o in 2002 is the wey British news, 
parteeclar on the TV, is pit oot frae a richt 
blatant English pynt o 
view. The ootcome o 
this is that, monie’s the 
time braidcasters tell 
aboot somethin that’s 
juist gaun tae kythe in 
England, or whiles in 
England an Wales, in 
sic a wey that maist fowk thinks it’s gaun tae 
kythe ower the hail o Britain. A teepical 
exemplar is the wey the English NHS is ma- 
istlins spoken o as if it wis a British NHS an 
ye git fowk frae Scotland girnin aboot whit’s 
bein spent or no bein spent on’t. Ane or twa 
times fern year, but maist raicent in Decem¬ 
ber, a body frae Scotland got aw fasht up 
aboot the Chancellor an his £lbn for the 
NHS. Like monie ither fowks, it didna daw 
on him that the NHS is devolved in Scotland 
an is rin bi the Scottish Government in Edin¬ 
burgh noo. It didna daw aither on the braid- 
caster tae pynt this oot but, maist frichtnin o 
aw wis the fack that it didna daw on Gordon 
Broon aither. Wi his hams switched aff, he 
didna seem tae be awaur o the swither he wis 
pittin intae the heids o his ain constituents. 

A kinna “Scots Six” on the TV wad nae doot 
be a richt guid new sang in 2002, tae evyte 
aw this heeliegoleerie but it’ll tak mair nor 
wir donnert politeicians tae see the guid in 
this an dae ocht aboot it. The’r nane sac blin 
as thaim that canna or winna see! 

Anither auld sang the’r nae place for in 2002 
shuid be thon ane sung bi thae linguistic 
cockapenties that equates a suddron RP wey 
o speakin wi a high level o intelligence an 
eddication. Juist as the Scottish government 
haes threapit it’s nae pairt o a teacher’s job 
tae chynge the language a bairn brings tae the 
schuil, sac it’s naebodie’s job tae chynge the 
language MSPs brings wi thaim tae the Scots 
Pairlament in Edinburgh. 


Copiericht 

Copiericht for awthin screivit in this wittins 
blat bides wi R. Fairnie. The Scots Tung 
Wittins can be fotie-copied in hail or in pairt 
athoot leemit o nummers an this bauds guid an 
aw for onie pairt o the wittins blat that’s furth- 
set in onie ither publication. 

English in its 
Underwear 

Bi Irene Broon 

Scots Tung’s Stravaigin Reporter. 

T he saicont Scotsoun Annual Lecter wis 
hauden on Sunday 2 Dec. 2001 at 
7.30pm in St. Andrews in the Square, Glesca. 
Unner the abuin title, it wis gien bi the inter- 
naitionally kenspeckle Ayrshire born writer, 
Willie Mcllvanny. 

Menvanny’ s crack set oot tae baith celebrate 
an prize the Scots language. He quotit frae 
Gerald Manley Hopkins’ “The Hawk” an 
then frae the “The Twa Corbies”, tae shaw 
the diffrence atween the English an Scots 
styles. He spake o the soond o the language 
an the beirin that wir climate haed, no juist 
on whit we say but on the wey we say it an 
aw. In a teepical Mcllvanney rane, he said 
the nation soonds “like it’s perpetually clear¬ 
ing its throat”. Wi guid-will, he awned that 
his ain skill wi metaphor wis juist haundit 
doon frae Scots, alang wi its hate o fuilish 
vainity an its enjoyment o the mellin o hyper¬ 
bole an unner-statement. He airgied that bein 
fluent an bein articulate wisna aye the same 
thing, eikin that the pit doon an unner-cut wis 
aye pairt o the Scots character, cantiely de- 
scrivin sic a style as, “the flourish of brev¬ 
ity”. He cairried on wi the uphaud o his air- 
giement, shawin hou Scots uises metaphors 
in ilkaday speech bi tellin the tale aboot an 
Ayrshire miner’s guid-wife that sellt pairt o 
her man’s warkin graith tae gaun on the bat¬ 
ter. Efter she sobered up an gaed back tae 
wifely respectabeelitie, a miner, on seein her 
in the street, threapit, “Ye widnae think she’d 
swallaed a ratchet!” 

Exemplars o Scots intrest in metaphysics wis 
gien in David Hume an wi referin tae Bums’ 
poem, “The Vision.” Mcllvanney gaed on 
tae speak o the monie adventurers an engi¬ 
neers that Scotland haes kythed alang wi the 
subversiveness o Scots an the fowk that uises 
it. 

He gied a wee mint o the silence o Robert 
Fergusson in Scots leeterary history an his 
influence on Burns but pyntit oot that, oot o 
Fergusson’s wark, 60% wis in English an 
juist 40% wis in Scots. 







Untyin the Scots Tung in the Clessroom 

_ Report bi Catrina McGilivray _ 


Mcllvanney then jaloused that Scots haed 
juist aboot been wearit awa an he thocht it 
cuidna sairiously be hained but he howped 
the mental habits he haed spoken o wad sur¬ 
vive an be refleckit in the leevin language 
uised bi Scots. 

Efter thon, twa walins o fiddle music wis 
played bi Hugh MacGilp follaed bi a disser¬ 
tation an recital o Fergusson’s “Elegy on the 
Death of Scots Music” bi David Purdie. Neist 
wis three Scots sangs sung bi Gordeanna 
McCulloch an three Gaelic anes bi Anne 
Sincalir. A poem, “Biserta”, bi George 
Campbell Hay wis gien in English bi George 
Philp, in oreeginal Gaelic bi Anne Sinclair an 
then McDairmid’s owersettin intae Scots bi 
George Philp. The nicht wis feinisht wi a 
sang each frae Gordeanna an Anne, then, tae 
feinish aff a Scots nicht, Hugh sung “Guid 
Nicht an God be wi ye” tae the auld oreeginal 
tune o Auld Lang Syne. 

The proceeds o the nicht, includin Willie 
Mcllvanney’s fee, wis donatit tae The Robert 
Fergus son Statue Fund. Efter the 15 Decem¬ 
ber, the models o the Robert Fergus son 
Statue can be seen in the City Airt Centre 
whaur fowk, efter subscreivin tae the fund, 
can vote for the ane they like maist. Efter 
thon the models will stravaig the kintra afore 
the ootcome o the competeetion in June. 

The Third Scotsoun Annual Lecter will be 
gien bi Professor Douglas Gifford an will be 
cried “Scotland’s Lost Radical: the Poetry of 
James Young Geddes”. 

Burns Nicht 

N eist forgaitherin on Mon. 28t, Januar 
2002 will tak the form o an informal 
Burns Nicht. Nae structured toasts or ad¬ 
dresses but juist awbody pittin in thair ain 
best kent piece o Burns. Tea, bannocks an 
cheese will be fendit bi the maimbers an 
awbody is speirt tae fetch alang thair ain 
tinnie, tassie or cup. Awbody’s walcome! 



I N the bygane, William Martin wis a buik 
auctioneer in Edinburgh. He wisna 
muckle o a scholar an whiles he wad pit 
his fit in it whan seein tae his tred. Ae nicht 
he got hissel intae a richt fankle untaiglin 
the title o a Fraunch buik. A young big-heid 
ken-it-aw tried tae tak a rise oot him bi 
speirin him tae owerset the title o the buik 
agane cause he haedna catched it the first 
time roond. 

“Och!” said Martin, “it’s somethin aboot 
mainners, an that’s whit naither you nor me 
haes ower muckle o.” 

Scots Tung WITTINS 
On the wab. 

The Scots Tung Wittins can be vizzied or 
doon-haundelt an prentit (noo in HTML format 
forbye) frae the wabsteid o:- 

The Scots Speikers Curn, Glesca. 

Wabsteid backin:- 

Http:// WWW .mlove. free-online. co .uk/ 

A hard copie o STW is sent free o chairge tae 
aw maimbers o Scots Tung ilka month. 
Maimbership subscreivins is £5 (Scotland/UK) 
Peyed ilka September. 

£6 (Ireland/EU) $14 (Americae) 


O N St Andrae’s Day, fifty delegates frae 
aw the airts o Scotia gaithert at Newbat- 
tle Abbey College tae celebrate the Scots 
Tung wi words, music, guid food an guid 
cheer. 

Frae Aviemore an Aiberdeen, Ayrshire, Fife, 
Glesca, Dunbar, Dundee, Lanarkshire, Auld 
Reekie an aw, teachers frae primary, secon¬ 
dary, local authority state schuils an inde¬ 
pendent private schuils; students frae col¬ 
leges an universities, local cooncillors, lin¬ 
guistic accent coaches an ither interestit bod¬ 
ies spake in an 
aboot the guid 
Scots Tung aw 
day. 

An did they no 
hauf like it? 

“Enj oyable, 
stimulating, 
entertaining an 
educational” 
wis hou yin 
delegate put it 
on the evalua¬ 
tion form at the 
end o the day. 

“Very useful - 
I learned new 
things and was 
filled with enthusiasm once again for the 
Scots language” said anither. 

Mony said hou muckle they’d enjoyed the 
chance tae meet and exchynge wittins wi 
ither interestit fowk, share ideas tae tak back 
tae thair ain colleagues that cuidnae tend. 
“Guid fun an inspirin!” 

An thae repones wis juist whit the organisers 
haed howped tae achieve. 

Delegates wis walcomed bi piper Colin 
Pryde an Irene McGugan, MSP, convener o 
the Holyrood Cross Pairty Group on Scots. 
This wis follaed wi an address on The Scots 
Language in a Multi-lingual Society frae 
Professor Dick Johnstone, convener o the 
Scots Language Resource Centre an Director 
o the Scottish Centre for Information on 
Language Teaching & Research at the Uni¬ 
versity o Stirling. 

They then divided up intae wee-er warkshop 
groups wi writers Sheila Douglas, Liz Niven, 
Janet Paisley an James Robertson tae hae a 
shot at untying thair ain Scots tungs. Neist 
they war entertained bi the writers daein 
readins an crackin aboot new projecks likes o 
the Itchy Coo reportit in the December 
edeetion o the Scots Tung Wittins. 

Efter thon the Resource Fair got gaun like a 
fair wi ten computers daein a hauns-on dem¬ 
onstration o the Electronic Scots School Dic¬ 
tionary cd-rom an wabsteid wi editor Iseabail 
Macleod. Three ither chaumers wis fou o 
displays o some o the best Scots Language 
graith tae be haed frae the likes o Channel 4 
Schuils' vido^dlaud Yer Tongue, the newest 
10 -14 cless text Turnstones (Hodder & 
Stoughton), Learning & Teaching Scotland’s 
reinge o support materials, including the new 
ring-bound edeetion o the pawkie resource 


The Kist (but no the tapes, warksheets an 
teachers’ notes - speir them aboot that!). 
Polygon sent an sellt oot aw the copies o The 
Grammar Broonie alang wi ither dictionars 
an the new buik Storytelling Scotland, aw at 
braw discounts. Mair quality texts in Scots 
fir aw ages wis displayed an sellt bi Mercat 
Press, Merlin Press, Chapman Magazine, 
Luath Press, ASLS, Watergaw, Canongate 
and the no tae be bate soun recordins an pub¬ 
lications frae Scotsoun. Billy Kay cam alang 
wi copies o The Mither Tongue an Scots 
Tung fendit the 
Scots signage 
aroond the 
college biggin 
an ithers for 
teachers tae tak 
awa wi thaim. 
Efter a guid 
denner weil 
supported bi 
Baxters, Walk¬ 
ers, Stockan & 
Gardens, Tun- 
nocks, Mac- 
sweens and Di 
Rollo' s Ice 
Cream, the 
groups pairtit 
yince again for practical seminars wi Liz 
Niven on the 5-14 curriculum materials an 
Chris Robinson frae Edinburgh University, 
gied an innin tae her new buik an cd 
Scotspeak that wis launched at the Collogue 
bi the Scots Language Resource Centre. This 
can be uised for the language pairts o the 
Higher English coorsewark studies an ex¬ 
ams . 

The delegates speirt for mair warkshops tae 
be hauden in their ain schuils an nae doot the 
writers leadin thae warkshops wad be gled 
tae oblige. They can be contackit direcklie 
uisin the Writers in Scotland Scheme Hand- 
buik frae the Scottish Book Trust an pairt 
fundin can be gotten gin applications is pit 
forrit afore 31 January 2002. Phone 0131- 
229-3663 for parteeclars. 

Makar^s Neuk 

Go, fetch to me a pint o wine, 

And fill it in a silver tassie. 

That I may drink, before I go, 

A service to my bonnie lassie: 

The boat rocks at the Pier o Leith, 

Fu loud the wind blaws frae the Ferry, 

The ship rides by the Berwick-Law, 

And I maun leave my bonnie Mary. 

The trumpets sound, the banners fly. 

The glittering spears are ranked ready. 

The shouts o war are heard afar. 

The battle closes deep and bloody: 

It’s not the roar o sea or shore 
Wad make me langer wish to tarry; 

Nor shouts o war that’s heard afar. 

It’s leaving thee, my bonnie Mary! 

Robert Burns. 

























